JUSUF-PASINA KURŠUMLIJA DŽAMIJA
Na obroncima iznad rijeke Bosne, stari je dio moga grada. Prvo što uočiš je bršljanom i mahovinom obrasla gradina, čuvarica grada i svjedok prošlih vremena. Ispod nje je beskrajno lijepa čaršija koja je odnedavno dobila i novo ruho, ali njena kaldrma čuva korake ondašnjih ljudi i njihovih sudbina. U čaršiji su i tri džamije ali ako bih Maglaj željela opisati u jednoj slici bilo bi to kroz sliku Jusuf-pašine  kuršumlije džamije. Pod olovnim krovom, koji se blago presijava na suncu,stamena i ponosna stoljećima čuva ono što je i vjersko i svjetsko. Dok šetam sokacima pogled mi je uvijek usmjeren ka njoj. Svaki njen kamen šapuće priču staru više od četiri stoljeća. Čini se da gledam kroz prozor prošlosti u neko vrijeme kada su ljudi gradili srcem,vjerom i rukama punih poštovanja. Predstavlja jedan od najstarijih spomenik u Maglaju. Sagrađena oko 1560. godine za vrijeme Osmanske vladavine, a ime  je dobila po olovnom krovu, jer na turskom riječ „kuršum“ znači olovo. To olovo koje pokriva njenu kupolu, danas sija istim sjajem kao i prije mnogo godina. Džamiju je izgradio Ali-paša Kalauz, koji je na carskom dvoru imao titulu begler-bega. Džamija je  četvrtastog oblika, pokrivena visokim kubetom, a pred njom je  dvorište sa starim nišanima, ko zna iz kojeg sve vremena. Sazidana je od vrlo lijepog bijelog kamena, izvanredno posloženog. Ipak od cijele džamije dah vam zastaje pred njenom vitkom munarom  s koje mujezin svakodnevno, pet puta na dan, poziva ljude na namaz. Tu munaru pokrio je šiljati olovni krov.
Ona predstavlja najuspjeliji spomenik arhitekture u Bosni.
Hamdija Kreševljaković pišući o Aladži džamiji u Foči spominje da se Aladža po proporciji munare i njenoj ljepoti može porediti sa našom Kuršumlijom. Nakon restauracije Maglajlije se s ponosom dive njenoj ljepoti. Imam, hatib i muallim Kalavun Jusuf-pašine Kuršumlije džamije bio je iznimno sretan zbog njene restauracije te je rekao sljedeće:
- Prvi put nakon obnove ove džamije kada sam ušao zatekao sam posebnu ljepotu koja se zaista može doživjeti i osjetiti samo jednom, onda kada prvi put uđete u Kuršumliju nakon njene obnove. Ono što je bilo srušeno sada je ponovo izgrađeno i sija posebnom ljepotom koja je trajala 500 godina. Sada je obnovljena i trajat će i dalje dovijeka, ako Bog da – kaže h.hfz. Hidajet ef. Talić.
Mislim da je to dovoljan dokaz koliko je truda,vremena i ljubavi uloženo u njenu izgradnju i njenu rekonstrukciju. U jednom opisu džamije u knjzi „Maglajsko biserje“ piše:“Tišina joj pristaje kao haljina svjetlosti,  sve oko nje spava, samo minaret stoji kao prst koji pokazuje prema nebu“. I stvarno je tako, dok stojite u njenom dvorištu čini se da vrijeme stoji. Samo se čuje Bosna u daljini, i šum grada koji živi. Kuršumlija nije samo građevina, ona je spomenik i oličenje grada, dokaz da Maglaj ima korijene duboko u historiji,  ali i da čuva uspomene. Kroz čitav život, ma gdje god bila pričat ću i sjećati se vremena provedenog u Kuršumliji za vrijeme mjeseca ramazana. Ona tada posebno oživi. Miris tek pečenih somuna širi se haremom džamije,dok čitavom mahalom i gradom odzvanja zvuk  ezana. U noćima teravije džamija bude ispunjena radošću,  razigranom djecom i starijim ljudima koji do kasno u noć otvaraju srce pred Bogom svojim, a glas drgog hafiza Talića odvodi vas u neku drugu dimenziju. Razmišljate o svom postojanju, o prolaznosti, zapitate se šta ste učinili, hoće li vas pamtiti, šta možete još za života uraditi. Valja i vlastito djelo i džamiju ostaviti u amanet drugima, jer kako pjesnik kaže: „Oni koji biraju puteve utrte, na pale svjetla onima koji dolaze.“ Kuršumlija zajedno sa starim gradom čini srce našeg naslijeđa. Jutarnji vjetar nosi sa sobom miris starog mahalskog kamena i onog drevnog  busenja sa gradine. 
Nakon smjenjivanja raznih naroda i carevina, džamija je ostala tihi svjedok svega što je Maglaj bio i što još jeste. Svaki pogled na nju nas uči da prošlost ne zaboravimo, ali ni da u budućnosti ne zaboravimo na naš simbol grada, baš kako je rekao i naš  pjesnik  Mak Dizdar:“U kamenu spava ime,u imenu duša,a u duši sjećanje“, tako i u Kuršumliji spava duša Maglaja i njegovih ljudi. Ćiro Truhelka našu džamiju opisuje riječima:“Njom bi se mogao ponositi svaki veliki grad“. I tako je i zaista! Svi koje poznajem ponosni su što je baš Kuršumlija džamija u našem Maglaju. Ona je najljepši maglajski stih, kamen, pogled kroz prozor u prošlost i otvorena vrata prema budućnosti.

